Vermiste Windhoek-vrou se liggaam gevind | Maroela Media
Elna-Marie Abbott (29) wat Woensdag vermis geraak het. Haar liggaam is vanoggend gekry. (Foto: Facebook)
Die onthoofde liggaam van 'n niggie van die sangeres Elizma Theron is Vrydagoggend op 'n treinspoor in Windhoek aangetref.
Elna-Marie Abbott is eergister as vermis aangemeld. Vriende en familie van die 29-jarige vrou het hulle na sosiale media gewend en daar gepleit vir hulp om Abbott op te spoor.
Die Namibiese koerant Informanté berig 'n kondukteur van die TransNamib het Abbott se lyk vanoggend op die spoor naby die Game-winkelsentrum in Windhoek gesien en die polisie ontbied.
Luidens berigte is Abbott se liggaam op die treinspoor geplaas in 'n poging om die voorval na 'n selfmoord te laat lyk. Daar word bespiegel dat Abbott moontlik vermoor is omdat die wonde aan haar lyk glo nie ooreenstem met die wonde wat treinwiele sou veroorsaak nie.
Abbott se silwerkleurige VW Golf 5 (registrasienommer N27434WB) word steeds gesoek.
Die Namibiese Republikein berig die polisie is steeds op die toneel om dit vir leidrade te fynkam.
Theron het op haar amptelike Facebook-blad die nuus bevestig. " Ons harte is stukkend…. Elna-Marie se liggaam is vanoggend gevind. Haar kar is nog steeds weg, as julle enige inligting het, asseblief bel die Namibiese polisie. Dankie vir almal se gebede, en shares … dit het baie gehelp om haar kry [sic]," het sy geskryf.